Night Moves (film, 1975)
Night Moves, u Jugoslaviji prikazan pod naslovom Noćna kretanja, je američki kriminalistički film snimljen 1975. godine u režiji Arthura Penna, poznat kao jedno od prvih značajnijih ostvarenja žanra koji će kasnije postati poznat kao neo-noir. Protagonist, čiji lik tumači Gene Hackman, je privatni detektiv koga ostarjela glumica angažira da joj pronađe mladu kćer (čiji lik tumači Melanie Griffith). Radnja prikazuje kako je pronalazi na setu hollywoodskog filma, ali okruženu muškarcima koji je žele iskoristiti, kao i onima upetljanima u krijumčarenje i druge ilegalne poslove koji će dovesti do krvoprolića.

Penn je Night Moves snimio u vrijeme kada je bio jedna od režiserskih zvijezda Novog Hollywooda, a, prema vlastitim riječima, inspiraciju za film je pronašao u francuskom art-filmu Mon nuit chez Maud, odnosno njegovom protagonistu koji je izložen svakojakim moralnim iskušenjima. Kritičari su, međutim, u filmu pronašli daleko više uticaja klasičnih film noira, ali i općeg pesimističnog raspoloženja koje je zahvatilo tadašnju Ameriku nakon naftnog šoka i afere Watergate. To se, između ostalog, odrazilo u tome da se protagonist susreće sa likovima koji su potpuno izopačeni i amoralni, a kulminiralo u izuzetno nasilnoj i mračnoj završnici. Pažnju publike i šire javnosti je, međutim, daleko više privuklo to što se tada 17-godišnja Griffith u nekoliko scena pojavila gola, a što je bilo izvorom brojnih kontroverzi. Night Moves nije uspio na kino-blagajnama, ali je od kritike dobio pohvale, te se često navodi kao posljednji uspješni film u Pennovoj karijeri.

Uloge

Gene Hackman ... Harry Moseby
Susan Clark ... Ellen Moseby
Jennifer Warren ... Paula
Edward Binns ... Joey Ziegler
Harris Yulin ... Marty Heller
Kenneth Mars ... Nick
Janet Ward ... Arlene Iverson
James Woods ... Quentin
Anthony Costello ... Marv Ellman

John Crawford ... Tom Iverson
Melanie Griffith ... Delly Grastner
Ben Archibek ... Charles
Dennis Dugan ... dječak
C.J. Hiack ... djevojčica
Maxwell Gail, Jr. ... Stud
Susan Barrister ... prodavačica karata
Larry Mitchell ... prodavač karata

Izvori

Vanjske veze
 
 
 

Američki filmovi
Kriminalistički filmovi
Trileri
Dramski filmovi
Filmovi o snimanju filmova
Neo-noir